
Text rozhodnutia
Súd: Krajský súd Bratislava Spisová značka: 2Co/77/2010 Identifikačné číslo súdneho spisu: 1010899158 Dátum vydania rozhodnutia: 15. 02. 2012 Meno a priezvisko sudcu, VSÚ: JUDr. Darina Kriváňová ECLI: ECLI:SK:KSBA:2012:1010899158.2 Uznesenie Krajský súd v Bratislave v právnej veci navrhovateľa: P.. B.. P. Q.Š., nar. XX.XX.XXXX, bytom N. Bratislave, B. V.. Č.. X, zast. advokátom: JUDr. Peter Muríň, Žarnovická ul. č. 1, Bratislava proti odporcovi: N. B.. K.., IČO: XX XXX XXX, M. Q. Č.. X. Ž., zast. advokátom: JUDr. Rudolf Adamčík, Ružová dolina č. 6, Bratislava, o zaplatenie 19.916,35 eur (600.000,- Sk) s príslušenstvom, na odvolanie navrhovateľa a odporcu proti rozsudku Okresného súdu Bratislava II zo dňa 10. decembra 2009, č. k. 13C 20/1999-376, takto r o z h o d o l : Navrhovateľovi náhradu trov odvolacieho konania n e p r i z n á v a . o d ô v o d n e n i e : Krajský súd v Bratislave v danej právnej veci rozhodol rozsudkom zo dňa 1. februára 2012, č. k. 2Co 77/2010-415 tak, že rozsudok súdu prvého stupňa potvrdil s tým, že v súlade s ust. § 214 ods. 5 O.s.p. (účinného od 01.01.2012), o trovách odvolacieho konania rozhodne samostatným uznesením. Podľa § 214 ods. 5 O.s.p. ak nebolo v čase verejného vyhlásenia rozsudku možné rozhodnúť o náhrade trov konania, pretože neboli vyčíslené, odvolací súd rozhodne samostatným uznesením. Rovnako postupuje, ak si účastníci uplatnia náhradu trov konania v súvislosti s verejným vyhlásením rozsudku. Podľa § 151 ods. 1 O.s.p. o povinnosti nahradiť trovy konania rozhoduje súd na návrh spravidla v rozhodnutí, ktorým sa konanie končí. Účastník, ktorému sa prisudzuje náhrada trov konania, je povinný trovy konania vyčísliť najneskôr do troch pracovných dní od vyhlásenia tohto rozhodnutia. Odvolací súd rozhodol o veci rozsudkom bez nariadenia ústneho pojednávania (§ 156 ods. 3 O.s.p.) a nakoľko v odvolacom konaní úspešný navrhovateľ, zastúpený advokátom trovy konania v lehote troch pracovných dní od vyhlásenia rozsudku nevyčíslil, súd mu náhradu trov odvolacieho konania nepriznal. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zák. č. 757/2004 Z.z. o súdoch a o zmene a doplnení niektorých zákonov v znení neskorších zákonov). Poučenie: Proti tomuto uzneseniu odvolanie nie je prípustné.

